Diari Oficial de la Generalitat Valenciana


Sumari del DOGV 4098, del 02-10-2001 (2001/9271)

ACORD de 26 de juliol de 2001, de la Comissió Territorial d'Urbanisme de Castelló, relatiu a la modificació puntual núm. 11 del Pla General d'Alcalà de Xivert.
---------------------------------------------------------------------------------------------------------------------------------------------------------------

### Dades del document

Número de DOGV
:   4098

Data del DOGV
:   02-10-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/9271


Data del document
:   26-07-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alcalà de Xivert
    * pla d'urbanisme

ACORD de 26 de juliol de 2001, de la Comissió Territorial d'Urbanisme de Castelló, relatiu a la modificació puntual núm. 11 del Pla General d'Alcalà de Xivert. [2001/X9271]
  
Vist l'expedient relatiu a la modificació puntual núm.11 del Pla General d'Alcalà de Xivert, i de conformitat amb els següents,
  
Antecedents
  
Primer. El ple de l'ajuntament, en la sessió realitzada el 28 de febrer de 2001, va adoptar l'acord de sotmetre a informació pública el projecte de modificació núm. 11 del seu Pla General, la qual cosa es va produir mitjançant edictes inserits en el periòdic Levante, de 8 d'abril de 2000, i en el DOGV núm. 3.967, de 27 de març de 2001. Transcorregut el període d'informació al públic, durant el qual no es va produir cap al·legació, el ple va aprovar provisionalment la modificació en la sessió de 30 de maig de 2001.
  
Segon. La documentació aportada consisteix en memòria informativa i justificativa, plànols d'informació i nou pla d'ordenació.
  
Tercer. L'objecte de la modificació és corregir un error d'alineacions comés en l'elaboració del pla general.
  
Segons s'indica en la memòria, el vol fotogramètric que va servir de base per a definir les alineacions no va arreplegar una escala existent en el costat sud-oest d'una parcel·la qualificada com TER.2 en l'àmbit del pla parcial Les Fonts en el carrer Jai Alai, per la qual cosa va ser qualificada de via pública, a pesar de posseir una antiguitat superior a 5 anys.
  
La mencionada escala no va aparéixer atés que estava oculta pels arbres. A més en el Pla Parcial les Fonts, aprovat en data 15 de juliol de 1964, no existia la reculada que figura en el Pla General i l'escala es trobava dins d'alineació.
  
La present modificació pretén adaptar l'alineació oficial de la parcel·la en el seu cantó sud-oest amb la construcció existent, de forma que la citada escala no quede fora d'ordenació , de manera que es produeix un lleuger augment en la parcel·la edificable de 7,56 m² en planta i 15,12 m² de sostre edificable, estimant-se en la memòria que donada l'escassa entitat de l'augment indicat, es considera innecessari preveure mesures compensatòries addicionals, tenint en compte a més que el Pla General redueix la parcel·la edificable que existia en el Pla Parcial les Fonts i per tant redueix l'aprofitament de l'illa respecte al planejament anterior.
  
Fonaments de dret
  
Primer. La present modificació ha sigut sotmesa a informació al públic amb posterioritat a l'entrada en vigor del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV), per la qual cosa, i d'acord amb la disposició transitòria primera del citat Reglament, li són exigibles les seues disposicions relatives al contingut, tramitació, formalització o aprovació de plans.
  
Segon. La tramitació ha sigut correcta, d'acord amb el que disposa l'article 38 i següents de la Llei 6/1994, de 15 de novembre, Reguladora de l'Activitat Urbanística (en endavant LRAU) i la documentació està completa, als efectes del compliment del que estableix l'article 27 de la LRAU.
  
Tercer. La modificació té per objecte introduir un ajustament en les alineacions de l'ordenació detallada preestablida pel pla amb l'objecte d'eliminar part de la reculada que existeix en les alineacions del Pla General en el citat àmbit incloent ara l'àmbit d'una escala que no figura dins del perímetre de l'illa delimitada en el planejament vigent.
  
Atés el caràcter d'aquesta modificació cal assenyalar que, tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà que no afecten interessos supralocals i que obeint a l'interés públic, es justifiquen en criteris de racionalitat, s'emmarquen clarament dins de la discrecionalitat municipal a l'hora d'interpretar el seu propi interés local en la concreció del planejament urbanístic, i en aquests casos l'administració té àmplia llibertat per a triar, entre les alternatives possibles, la forma en què el territori ha de quedar ordenat, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. En aquest sentit, l'aspecte de l'ordenació detallada del sòl urbà que es planteja modificar no incideix en l'exercici autonòmic de cap de les comeses enumerades en l'article 40.1 de la LRAU (excepte en el que es refereix al control de legalitat), sinó que es tracta d'un assumpte d'exclusiu interés públic local, en què, d'acord amb l'article 40.2 de la citada Llei, li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat.
  
Atés que no hi ha interessos supralocals implicats, que la modificació es justifica en criteris de racionalitat i en nom de l'interés públic, i que s'entén que es compleixen els requisits de l'article 17 de l'annex al RPCV i 55.3 de la LRAU, ja que la part de vial públic que perd el seu caràcter per a integrar-se dins de l'illa edificable ja existeix de fet i es va edificar en el seu dia segons el planejament, i es constata que la irregularitat en les alineacions més aviat obeeix a un error en la definició gràfica del pla general, no serà necessari, per tant, justificar l'adopció de cap mesura compensatòria, per la qual cosa cal entendre que no hi ha cap obstacle a l'aprovació definitiva de la modificació.
  
Quart. De conformitat amb el que estableix els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas d'Alcalà de Xivert, tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme de Castelló acorda aprovar definitivament la modificació núm. 11 del Pla General d'Alcalà de Xivert.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú».
  
Castelló de la Plana, 26 de juliol de 2001.- El secretari de la Comissió Territorial d'Urbanisme: Fernando Renau Faubell.